Hyvät opiskelijat,

olemme erittäin poikkeuksellisessa tilanteessa, jossa yhtä aikaa painavat syvä huoli omasta ja lähimmäistemme terveydestä sekä toisaalta lukion näkökulmasta opiskelijoiden opintojen edistymisestä. Nyt erityisen tärkeää on, että puhallamme kaikki yhteen hiileen ja selviämme tästä yhdessä. KKTavastian tärkein tehtävä on mahdollistaa opetustoiminnan jatkuminen. Poikkeustilanne tarkoittaa sitä, että myös opettajat ovat aivan uuden edessä. Opettajat yrittävät parhaansa ja jo tässä vaiheessa näyttää siltä, että etäopetus on saatu nopeasti käyntiin.

Opiskelumme ja työntekomme tapahtuu tämänhetkisen tiedon mukaan etänä 13.4. saakka. Päättöviikko alkaa huomenna normaalin aikataulun mukaan ja 4.jakson opettajat ilmoittavat, kuinka päättöviikolla opiskellaan ja miten tarvittavat kurssinäytöt annetaan. He myös kertovat arvioinnin muodostumisen periaatteet, jotka saattavat tilanteesta johtuen muuttua alkuperäisestä ilmoituksesta. Uusintakuulustelu on merkitty kalenteriin 24.4. mutta tästä informoimme lisää, jos ja kun kevään koulunkäynnistä tiedetään lisää.

Opiskelijoiden on osallistuttava etäopetukseen opettajan ohjeiden mukaisesti. Opiskelijoiden on seurattava säännöllisesti Wilmasta tulevaa ohjeistusta. Etäopiskeluun osallistuminen ja tehtävien tekeminen ovat oppimisen ja osaamisen kannalta tärkeitä näyttöjä. Ole aktiivinen ja työskentele annettujen ohjeiden mukaisesti.

Kaikkien opiskelijoiden Moodle-tunnuksien salasana on ohjelmoitu olemaan voimassa kesän yli. Jos sinulla kuitenkin on ongelmia kirjautumisen kanssa, ole yhteydessä opintosihteeriin. Hän pystyy neuvomaan, miten tilanteessa on parasta toimia. Koulun IT-tuki on myös apunamme.  Jos tarvitset it-tukea, voit ottaa yhteyttä it-tukeen (03-6581 700). Salasanoja ei vaihdeta puhelimitse tai sähköpostitse. O365 pitää olla kirjattuna ajan tasalla oleva puhelinnumero tai voimassa oleva sähköposti. Salasanan vaihtamiseen (myös unohdettuasi sen) löydät apua sivustosta <http://student.kktavastia.fi/salasanat/>

Aikuislinjan kanslia on avoinna etänä virka-aikana. Samoin rehtorit ja opinto-ohjaaja ovat tavoitettavissa etänä. Huomioithan, että joidenkin asioiden käsittelyyn ja hoitamiseen pitää varata enemmän aikaa, joten toimi ajoissa, jos tarvitset todistusjäljennöksiä yms.

Ylioppilaskokeisiin osallistuvien alustava arviointi tulee Wilmaasi näkyviin sen jälkeen, kun alustava arviointi on valmistunut ja lähetetty ylioppilastutkintolautakunnalle. Jos sinulla ei ole Wilmaa, voit tiedustella alustavia pisteitä rehtorilta ja opinto-ohjaajalta ja myöhemmin myös opintosihteeriltä.

Tänä keväänä valmistuvien kurssit tulee olla suoritettuna vappuun mennessä. Jos oppimäärästä puuttuu kurssisuorituksia vielä tämänkin jälkeen, ole yhteydessä ajoissa (jo nyt) opinto-ohjaajan ja kerro, miten lukion oppimäärä sinun kohdallasi valmistuu. Tämä on ehdottoman tärkeää, jos aiot keväällä valmistua ylioppilaaksi.

Kannustavin terveisin

Tiina Kivinen, vs rehtori